Ломанень прават

Ломанень прават — те ломаньютконтень эрьва совицянть праванзо. Сынст смустест максомс эрьвантень паро, ломанень ёнчинь коряс эрямо. Ломанень праватне сыть истямо арсеманть эйстэ, конанть коряс эрьва ломанть ули паронь-берянень чарькодемазо ды ломаньксчинь пельксэкс ломанень ёнчизэ.В. П. Цыпкайкина: Словарь терминов по обществознанию на эрзянском языке для общеобразовательных школ. Общеобразовательной школатнень туртов эрзянь кельсэ обществознаниянь терминтнэнь валкс Сыктывкар – Ижевск – Йошкар-Ола – Саранск – Бадачоньтомай, 2011. – 80 с.  ISBN 978-963-9876-25-5 ,

 Вейсэндязь Раськетнень Организациянь Яволявтомась 

Ломанень праватнень коряс Весень-вейсэнь яволявтомась
(кемекстазь ВРО Прявт Ассамблеянь колмоце сессиянь 1948 и. ацамковонь 10 чистэ 217 А (III) резолюциясонть)

 Преамбулась 

Сень кискак, мекс весе ломантнень алкуксонь ёнчист ды вейкеть, анельгевикс праваст витькстамось ашти олячинь, видечинь ды масторлангонь торпингевтемечинь юрокс,
сень кискак, мекс ломанень праватнень мезекскак а ловомаст ды сынст мельс асаемаст пачтясть варваронь тевтнес, конатне молить масторлангонь весе ломантнень мелест-арсемаст каршо, ды истямо мирэнь-эрямонь теемась, конасонть ломантнень карми улеме валонь ды вановтонь-кемемань олячист, пелемадо ды нужачиде олячист, ульнесь яволявтозь ломаньютконь эень покш бажамокс,
сень кискак, мекс ломанень праватнень эряви ванстомс коень (закононь) вийсэ, илязо саво ломанентень лия лисемань арасьчисэ идемс эсь прянзо тираниянть ды лепштямонть каршо,
сень кискак, мекс раськеютконь ялгаксчинь кемекстамонтень эряви нежедема,
сень кискак, мекс Вейсэндязь Раськетнень раськест Уставсонть кемекстызь кемемаст ломанень весемеде юронь праватненень, эрьва ломаненть ёнчинтень ды питнейчинтень, цёраломатнень ды аваломатнень вейкеть праватненень,
сень кискак, мекс раськетне ёвтызь кемекставозь бажамост нежедемс вейсэндявксонь икелев молеманть (прогрессэнть), эрямонь паролгавтоманть ды олякстомтоманть,
сень кискак, мекс неть праватнень ды олячитнень вейкеть чарькодемаст ашти те алтамонть педе-пес топавтоманзо весемеде покш зэмекс,
Прявт Ассамблеясь яволявтсы те яволявтоманть весе раськетнень вешезь стандартокс, снартост весе мастортнэ, весе вейсэндявксонь органтнэ, кирдезь мельсэ те яволявтоманть, нежедеме кастома-тонавтома вельде неть праватнень ды олячитнень арнемаст, ванстомо раськень ды раськеютконь поладовиця эскелькстнэнь вельде, сынст весемень, результат марто витькстамост ды топавтомаст Вейсэндязь Раськетнень раськест ды сынст юрисдикцияст ало улиця раськетнень ютксо.

1 статиясь

Весе ломантне чачить олякс, ёнчинь ды правань коряс вейкетекс. Сынст улить превест ды чамачист, вейкень-вейкень коряс пряст сыненст ветяма ялгань ёжо марто.

 2 статиясь

Эрьва ломанентень максовить весе те яволявтомасонть яволявтозь праватне ды олячитне явовомавтомо расань, киське тюсонь, цёракс эли авакс улемань, келень, пазнэнь кемемань, политикань эли кодамояк лия вановттнэнь кувалма, ломаньютксонть кодамояк вейсэндявксонь пелькссэ эли классо улемань, раськелмань, эрьмень эли кодамояк лия ёнксонь коряс. Теде башка, а нолдавить кодаткак явовомат ломаненть масторонзо эли моданзо политикань, правань эли раськеютконь статусонзо кувалма, сень лангс апак вано, кодамо те масторось эли модась: киньгак эйстэ а аштиця, лездамонь саиця, кедь ало аштиця эли кодаяк лиякс киртязь суверенитет марто.

3 статиясь

Эрьва ломаненть ули правазо эрямос, олячис ды зыяндо ванстомас.

4 статиясь

Киньгак а мереви кирдемс урексчисэ эли кодамояк лия аолячисэ; урексчись ды урень микшнемась-рамсемась кардавить, кодат парцуност иляст уле.

 5 статиясь 

Киньгак а мереви нарьгамс, пачтямс кодамояк майсевтемас эли покордамс, аволь паравтомань туртовгак.

6 статиясь

Эрьва ломанентень, косо илязо уле, лияды правась улемс ловозь правань субъектэкс.

7 статиясь

Весе ломантне коенть икеле вейкеть ды весень явовомавтомо ули праваст вейкеть коень ванстомантень. Весень ули праваст те яволявтоманть каршо молиця дискриминациядо ды истямо дискриминациянтень эрьва кодамо жигардомадо вейкеть ванстомантень.

8 статьясь

Эрьва ломаненть ули правазо эсензэ колазь сехте покш праватнень, конатне максозь тензэ Конституциясо эли законсо, компетенция марто национальной судтнэсэ мекев велявтомантень.

9 статьясь

Киньгак а мереви тувталтомо арестовамс, вийсэ косо-бути кирдемс эли панемс эрямо таркастонзо.

10 статьясь

Эрьва ломаненть, праванзо ды эрявиксчинь тевензэ аравтоманть кисэ, кода уголовной чумондомсто видечинть кемекстамонь кисэяк, ули правазо, весе марто вейкеть юрсо, ломань сельме икеле, кидеяк а аштиця ды кинь лангскак а ваныця, видечинь весе вешематнень топавтыця судсо тевензэ ванкшномантень.

11 статьясь

1. Эрьва ломаненть, кона чумондови преступлениянь теемасо, ули правазо лововомс а чумокс се шкас, зярс чумочизэ а кемекстави закононь лувсо судсо ломань пингстэ ванкшномасо, конань шкасто сонензэ максови весеме ёндо прянь идемань олячи.
2. Кияк а чумондови преступлениянь кисэ, конанть пингстэ мезе-бути теевсь эли, мекевлангт, эзь тееве, ды мезесь се шкастонть эзь ловово преступлениякс раськень эли раськеютконь правань коряс. Истя жо а максови наказамо седе стака сень коряс, кодамо сон ульнекшнесь преступлениянь теема шкастонть.

12 статьясь

Киненьгак тувталтомо а эцнема ломаненть кода сонсензэ, истя  семиясо эрямозонзо, тувталтомо, ансяк кинь-бути эсензэ мелензэ коряс вийсэ эцнемс эрямо тарказонзо, коламс корреспонденциянзо салавачинть эли чалгсемс ванькс паро лемензэ. Эрьва ломаненть ули правазо закононть пельде вешемс идема истят эцнематнеде ды колсематнеде.

13 статьясь

1. Эрьва ломаненть ули правазо олясто кочкамс эстензэ эрямо тарка ды полавтомс сонзэ эрьва государствасонть.
2. Эрьва ломаненть ули правазо кадномс куш кодамо масторонть, сень ютксо эсензэнтькак, ды мурдакшномс эсь масторов.

14 статьясь

1. Эрьва ломаненть ули правазо мельганзо эрьва кодат пансематнеде вешнемс прянь идема лия мастортнэсэ ды ванстомс прясь муезь таркасонть.
2. Те правась а максови, бути мельганзо пансема юрсонть ашти аволь политикань коряс преступления эли тев, кона моли Вейсэндязь Раськетнень Организациянть лувонзо-коензэ  каршо.

15 статьясь

1. Эрьва ломаненть ули гражданствас правазо.
2. Кинь кедьстэяк мельтемензэ а нельгеви гражданствазо эли гражданстванзо полавтома правась.

16 статьясь

1. Цёратненень ды аватненень, кинь топодсть тень туртов иест, арасть кодаткак кардамот полаямонь ды эсест семиянь теемань праваст коряс расань, национальностень эли пазнэнь кемемань кувалма. Сынст вейкеть праваст урьвакстомсто-мирденень лисемстэяк, полакс улема шкастонтькак ды полаксчистэ явомстояк.
2. Урьвакстомась-мирденень лисемась кемекстави, ансяк бути  теденть эсь олясо ды эсь мельсэ яволявтыть кавонест полаиця ёнкстнэ.
3. Семиясь эрямосонть ашти ломаньютконть юронзо теиця кеме пелькскекс ды сонзэ ули ломаньютконть ды государстванть пельде идемань вешемс правазо.

17 статьясь

1. Эрьва ломаненть ули правазо кода эсензэ ськамонзо парочис, истя жо лиятнень марто вейсэнь парочискак.
2. Киньгак парочизэ а саеви сонзэ мельтемензэ.

18 статьясь

Эрьва ломаненть ули правазо эсь арсемань-вановтонь, прянь ветямонь ды пазнэнь кемемань олячис; те правантень совить пазнэнь эсь кемемань, вановтонь ды эсь религиянь кода ськамонзо, истя лиятнень марто вейсэ полавтомань коряс олячись, пазнэнь кемемадонзо эли вановттонзо кода ськамонзо, истя лиятнень марто вейсэ ёвтнемань-тонавтомань олячись, пазнэнь кемемань лувтнень ды койтнень-кирдатнень ськамонзо эли ломань икеле топавтомаст олячись.

19 статьясь

Эрьва ломаненть ули правазо эсензэ вановтонзо коряс олячис ды олясто сынст ёвтамос; те правантень сови эсь вановтонзо коряс кинь ёндояк апак карда эрямось ды государствань границятнень лангс апак вано информациянь ды идеянь куш кодамо парцунсо вешнемань, муемань ды максомань олячись.

20 статьясь

1. Эрьва ломаненть ули правазо мирной промксос ды ассоциацияс.
2. Киньгак а мереви вийсэ совавтомс кодамо-бути ассоциацияс.

21 статьясь

1. Эрьва ломаненть ули правазо ветямс эсь масторонь тевтнень эли эстензэ, эли тень туртов олясто кочказтнень вельде.
2. Эрьва ломаненть ули, лиятнень марто вейкеть, эсь масторсо государствань службас нолдамонтень правазо.
3. Раськенть мелезэ ашти правительстванть властензэ юрсо;  те мелесь ливтеви лангс манчемавтомо кочкамотнесэ, конат ютавтовить весень-вейсэнь ды вейкеть кочкамонь праванть лувсо вайгелень салавань максомань эли тень кондямо парцун вельде олясто ютавтовикс кочкамотнень шкасто. 

22 статьясь

Эрьва ломаненть, прок ломаньюткос сови ломанень, ули правазо социальной лезксэс, ёнчинзэ ванстомань ды эйсэнзэ личностенть олясто кастомань туртов праванзо экономикань, социальной ды культурань ёнкстнэсэ национальной вийтнень ды раськеютконь вейсэнь тевтнень вельде ды эрьва государстванть аравтозь эрямо лувонзо ды сюпавчинзэ вельде.

23 статьясь

1. Эрьва ломаненть ули правазо важодемас, важодема тевень олясто кочкамос, весенень вейкеть-видеть, шумбрачинтень зыянонь а кандыця важодема тарка ды важодемавтомо кадовомадо ванстома.
2. Эрьва ломаненть, кодамояк дискриминациявтомо, ули правазо вейкеть тевтнень кисэ вейке секе покшолмасо пандомантень.
3. Эрьва важодицянть ули правазо истямо виде ды сатышка пандомас, кона максоволь бу ломанентень кажовтомо эрямо кода эстензэ, истя семиянстэньгак, ды кона, бути те эряви, топавтоволь социальной лезксэнь лия пандоматнесэ.
4. Эрьва ломаненть ули правазо теемс-пурнамс профессиянь коряс вейсэндявкст ды совсемс профессиянь коряс истят вейсэндявкстнэс эсензэ эрьва кодат бажамонзо-мелензэ ванстомань кисэ.

24 статьясь

Эрьва ломаненть ули правазо оймсемас ды оймсема шканть эсь мелензэ коряс  ютавтомас, те правантень совавтовить  важодема чинть икелепелев аравтозь кувалмозо ды аравтозь ламочисэ максовиця оймсемань оля читне, конатнень кисэ истя жо пандови.

25 статьясь

1. Эрьва ломаненть ули правазо эрямосонзо истямо эрьва мезень сатышкачис, сень ютксо ярсамопелень, оршамопелень, эрямо таркань, медицинань ды социальной лездамонь, конатась сатоволь бу эсензэ ды семиянзо шумбрачинть ды уликсчинть ванстомас, ды истя жо ули правазо лездамос важодема таркавтомо кадовомсто, сэредема шкасто, инвалидэкс теевемстэ, довакс кадовомсто, сыредезь-маштозь улемстэ эли ломаненть эйстэ а аштиця лия кодамояк лисезь апак учонь апаро тевтнень кувалма эрямонь туртов ярмактомо кадовома шкастонть. 
2. Аваксчись ды эйкакшчись максыть права сыненст башка мелень явомас ды лезксэнь максомас. Весе эйкакштненень, конат чачозь полаязь тетяст-аваст марто семиясо эли апак полая семиясо, социальной лезксэсь ды ванстомась максовить вейкетьстэ. 

26 статьясь

1. Эрьва ломаненть ули тонавтнемас правазо. Тонавтнемантень улема питневтемекс, седеяк пек бути те ушодксонь ды общей школасо тонавтнемась. Ушодксонь тонавтнемась яволявтови весенень, эйстэнзэ киньгак апак яво. Техникань ды профессиянь коряс тонавтнемань кинтень улема панжадокс весенень вейкетьстэ, ды тёкш школасо тонавтнемантеньгак улема-аштема весенень вейкетекс, эрьванть эсензэ превензэ-ёроконзо юрсо.
2. Тонавтнемантень улема аравтозекс ломанень личностенть кода седе домкасто кастомантень-панжомантень, ломанень праватнень ды олячитнень арнемаст покшолгавтомантень.  Тонавтоманть вельде кастовозо весе раськетнень, расатнень ды пазнэнь кемицянь вейсэндявкстнэнь ютксо вейке-вейкень чарькодемась, коронь кирдемась ды торпингевтеме эрямонь коряс Вейсэндязь Раськетнень Организациянть тевсэнзэ лездамось.
3. Тетятнень-аватнень ули праваст эстест кочкамс вишка эйкакшост туртов тонавтнемань парцунонть.

27 статьясь

1. Эрьва ломаненть ули правазо эсь олясо явомс мель ломаньютксонть культурань эрямонтень, искусствантень, путомс вий науканть седе тов кастомасонзо ды нолдамс тевс сонзэ лезэвчитнень.
2. Эрьва ломаненть ули правазо ванстомс моральной ды материальной питнечинзэ, конат аштить цётавксокс наукань, литературань эли художественной важодевкстнэсэ, конатнень авторост сон.

28 статьясь

Эрьва ломаненть ули правазо социальной ды раськеютконь эрямонь истямо лувс, конанть пингстэ те Яволявтомасонть ёвтазь праватне ды олячитне топавтовить допрок.

29 статьясь

1. Эрьва ломаненть улить эсензэ эрявикс топавтома тевензэ ломаньютконть икеле, конасонть домкасто ды весеме ёндо олясто панжовияк сонзэ личностезэ.
2. Эсензэ праватнень ды олячитнень топавтомсто эрьва ломаненть икелев аравтовить ансяк истят кардамот, конат тешкстазь законсонть лиятнень праваст ды олячист ванстоманть ды арнеманть кисэ, демократиянь лувсо эриця ломаньютконть моралень ды вейсэнь-паро лувсо эрямонь вешематнень топавтомаст кисэ.
3. Неть праватнень ды олячитнень топавтомаст зярдояк ды мейсэяк илязо моле Вейсэндязь Раськетнень Организациянть икелепелев арсезь-аравтозь тевензэ ды принципензэ каршо.

30 статьясь

Те Яволявтомасонть весе ёвтазенть эйстэ мезеськак илязо чарькодеве-толковаво, прок кодамо-бути государстванень, зяро-бути ломаннень эли вейке башка ломаннень максови права топавтомс истят тевть, конатне аравтозь те Яволявтомасонть ёвтазь праватнень ды олячитнень истожамос.

 Вн. истяжо 
 Умория
 Авторитаризма

Категория:Ломанень прават
Категория:Политика